
–	tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A.	mivel Iránban 2023-ban több mint 800 személyt végeztek ki, ami 2015 óta a legmagasabb szám, és több mint 500 tüntetőt öltek meg a „Nők, Élet, Szabadság” mozgalom folyamatos elfojtásának részeként; mivel a kisebbségek aránytalanul nagy mértékben érintettek;
B.	mivel a 23 éves, értelmi fogyatékossággal élő Mohamed Gobadlu halálos ítélete ellen benyújtott fellebbezését 2024. január 23-án elutasították, és kivégezték; mivel tisztességtelen tárgyalását kínzással kapcsolatos vádak és titkolózás jellemezte;
C.	mivel az ENSZ Emberi Jogi Tanácsa arról számolt be, hogy 2024 januárjában legalább 54 embert kivégeztek; mivel a Human Rights Watch szerint jelenleg legalább 11 fogvatartott – köztük Anvár Khezri, Kamrán Sejkheh és Hoszrov Basarát – van kitéve a kivégzés közvetlen veszélyének;
D.	mivel Irán rutinszerűen külpolitikai eszközként használja a túszdiplomáciát;
1.	határozottan elítéli a békés tüntetők, köztük Mohamed Gobadlu kivégzését Iránban; sajnálatát fejezi ki amiatt, hogy a rezsim széles körben alkalmazza a halálbüntetést a társadalom terrorizálására és az eltérő vélemények elfojtására; hangsúlyozza, hogy ez államilag jóváhagyott gyilkosságnak minősül; sürgeti Iránt, hogy változtasson meg minden halálos ítéletet és törölje el teljesen a halálbüntetést; megismétli, hogy határozottan és minden körülmények között ellenzi a halálbüntetést; teljes mértékben támogatja a bebörtönzött Nobel-békedíjas Nargesz Mohammadi által indított, a halálbüntetés eltörlésére irányuló kampányt; megismétli, hogy szilárdan támogatja az iráni „Nők, Élet, Szabadság” mozgalmat;

2.	felszólít az önkényesen halálraítéltek és a lelkiismereti foglyok, köztük az uniós állampolgárok, nevezetesen Ahmadreza Dzsaláli és Johan Floderus feltétel nélküli és azonnali szabadon bocsátására;
3.	új és merész uniós stratégiára szólít fel Iránnal kapcsolatban, beleértve a túszdiplomáciája elleni fellépést is;
4.	megismétli a Tanácshoz intézett határozott felhívását, hogy az Iszlám Forradalmi Gárdát nyilvánítsa terrorista szervezetnek, és szabjon ki további uniós szankciókat az emberi jogok súlyos megsértésében részt vevő tisztviselőkre és szervezetekre, köztük a legfőbb vezetőre, az elnökre és a legfőbb ügyészre;
5.	ismételten elítéli, hogy Irán brutálisan elnyomja a békés tüntetőket, különösen a nőket és a kisebbségeket; felszólít a tüntetőkkel szembeni állítólagos emberi jogi jogsértések pártatlan, független és átlátható kivizsgálására;
6.	felszólítja Iránt, hogy biztosítsa a tisztességes eljárást; elítéli a megdöbbentő fogvatartási körülményeket, a kínzás – többek között a szexuális erőszak – széles körű alkalmazását, valamint az orvosi ellátáshoz és a jogi képviselethez való hozzáférés hiányát;
7.	sürgeti a tagállamokat, hogy az emberi jogok védelmezőiről szóló uniós iránymutatásokkal összhangban kísérjék figyelemmel a tárgyalásokat és szervezzenek látogatásokat azokba a börtönökbe, ahol lelkiismereti foglyokat – többek között uniós állampolgárokat – tartanak fogva;
8.	felhívja a tagállamokat, hogy indítsanak nyomozást az emberi jogok súlyos megsértéséért felelős tisztviselők ellen, többek között egyetemes joghatóság keretében;
9.	sürgeti a Bizottságot, hogy növelje az erős és független iráni civil társadalom kiépítése érdekében nyújtott technikai és költségvetési támogatását; felhívja a tagállamokat, hogy könnyítsék meg a vízum- és menedékkérelmet, valamint a gyorssegélyeket azok számára, akiknek el kell menekülniük Iránból;
10.	felhívja a tagállamokat, hogy támogassák az ENSZ Iránnal foglalkozó különleges előadója és a független nemzetközi tényfeltáró misszió megbízatásának megújítását az ENSZ Emberi Jogi Tanácsának soron következő ülésén;
11.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek és az iráni hatóságoknak.

